રમત વિભાગ દ્વારા ભારતની સ્ટાર બેડમિન્ટન ખેલાડી પીવી સિંધુનું નામ પદ્મ ભૂષણ સન્માન માટે રજૂ કરવામાં આવ્યું છે . રિયો ઓલમ્પિક્સમાં ભારતને સિલ્વર મેડલ જીતાડનાર પીવી સિંધુએ હાલમાં જ કોરિયા ઓપન ચેમ્પિયનશિપ જીતીને સૌના મન જીતી લીધા હતા . ગત વર્ષે પણ પીવી સિંધુએ ચીન ઓપન જીતી હતી અને આ વર્ષે ઇન્ડિયા ઓપન પણ જીતી હતી . સુપર સીરિઝ સિવાય સિંધુએ ગ્લાસગો વર્લ્ડ ચેમ્પિયનશિપમાં પણ સિલ્વર મેડલ જીત્યુ હતું . તેની આ ઉપલબ્ધિઓને ધ્યાનમાં રાખીને જ રમત વિભાગ દ્વારા પીવી સિંધુનું નામ દેશના ત્રીજા સૌથી મોટા સન્માન માટે રજૂ કરવામાં આવ્યું છે . સિંધુને મળ્યુ હતું પદ્મશ્રીનું સન્માન માર્ચ 2015માં પીવી સિંધુને પદ્મશ્રીથી સન્માનિત કરવામાં આવી હતી . આ સિવાય તેમને વર્ષ 2016માં રાજીવ ગાંધી ખેલ રત્ન એવોર્ડ અને 2013માં અર્જુન એવોર્ડથી સન્માનિત કરવામાં આવી હતી . ઉલ્લેખનીય છે કે , આ પહેલાં બીસીસીઆઈ તરફથી મહેન્દ્ર સિંહ ધોનીનું નામ પદ્મ ભૂષણ એવોર્ડ માટે રજૂ કરવામાં આવ્યું હતું . બીસીસીઆઈ તરફથી ધોની સિવાય અન્ય કોઇ ખેલાડીના નામનો પ્રસ્તાવ કરવામાં નથી આવ્યો .